paragraph_text: Na Olimpijskim igrama u Moskvi 1980. godine se istaknuo svjetskim rekordom na 1500 m te s ukupno tri zlatne medalje. Iako na tim igrama zbog bojkota nije bilo jakih plivača iz SAD-a, sportski svijet je morao priznati njegovu dominaciju i fantastičnu pripremljenost. Stoga se željno očekivao novi susret najboljih plivača na OI u Los Angelesu četiri godine kasnije, ali ovaj put zbog bojkota sportaša iz SSSR-a Salnjikov nije mogao braniti naslove. Već u poznim plivačkim godinama Salnjikov se odlučio spremiti za Olimpijske igre u Seulu 1988. godine gdje mu stručnjaci pred utrku nisu davali velike šanse za dobar rezultat među mlađim konkurentima. Ipak, Salnjikov je pobjedom pokazao da mu s pravom pripada mjesto u plivačkoj povijesti.